**Elisabeth Skarsbø Moen** (født 28. mars 1971 i Molde) er en tidligere pressekvinne og biograf som fra 2022 er direktør for samfunnskontakt og kommunikasjon i transportselskapet Ruter.

Biografi
--------

### Verv (1988–1992)

Hun var medlem av Møre og Romsdal AUFs fylkesstyre 1988–1990, leder i Operasjon Dagsverk i Møre og Romsdal 1989–1990, medlem av NGS Møre og Romsdals fylkesstyre 1989–1990, politisk sekretær i AUF 1990–1991, medlem av NGS' sentralstyre 1990–1991, medlem av Operasjon Dagsverks hovedkomité 1990–1991 samt vikarierende landssekretær i Europeisk Ungdom i 1992. 

### Utdannelse og karriere

Skarsbø Moen er bachelor i idéhistorie fra Universitetet i Oslo. Hun tok eksamen på mastergradnivå i Flermedial ledelse ved Handelshøyskolen BI i 2009, der hennes eksamenoppgave handlet om «Sosiale medier, valgkampen og VG»; oppgaven leverte hun sammen med sin kollega Arild Myhre. 

Etter å ha tatt eksamen ved Handelshøyskolen BI jobbet hun i VG Mobil i oppstartsfasen av VGs digitale betalingsplattform VG+. Hun bidro til å utforme og iverksette VGs publiseringsstrategi «Digitalt først».

### Journalistkarriere

Elisabeth Skarsbø Moen har mer enn 20 års erfaring fra norsk presse. Hun var journalist i *Universitas* i 1993, nynorskpraktikant i NRK Møre og Romsdal i 1993, vikarierende programsekretær i NRK Møre og Romsdal 1994–1995, sommervikar i *Dagsnytt* i NRK i 1995 og vikarierende programsekretær i *Dagsnytt* fra 1995.

Hun startet i VG som politisk journalist 1997 etter fire år i NRK. Hun kom til VG etter å ha avslørt pengesløsingen i Johan Jørgen Holst minnefond, som ble opprettet etter Oslo-avtalen. I VG var hun tilknyttet samfunnsavdelingen, reportasjeavdelingen og politisk avdeling. Skarsbø Moen var sentral i avdekkingen av statsråd Victor Normans ureglementerte bruk av penger til representasjon, som til slutt bidro til at han måtte forlate statrådsposten. Hun dekket også lederstriden i Arbeiderpartiet mellom Thorbjørn Jagland og Jens Stoltenberg, og bidro til avsløringen av Fremskrittspartiets «reisekasse». Hun dekket EU-utvidelsen til Øst-Europa og konflikten i Nord-Irland. I 2009 ble hun ansatt i nyopprettet stilling som debattredaktør i avisen. Skarsbø Moen var kanskje mest kjent som politisk kommentator i VG, og Dagbladet kåret henne i 2009 til Norges tredje mest innflytelsesrike kommentator. Hennes siste stilling i VG var som debattredaktør.

Skarsbø Moen var leder av Stortingets presselosje i tre år inntil desember 2013. 

### Bokutgivelser

Parallelt med sitt virke som journalist og redaktør ga Skarsbø Moen ut tre politikerbiografier: om Jens Stoltenberg i 2002, om Carl I. Hagen i 2006 og om Ola Borten Moe i 2013. 

* (no) Publikasjoner av Elisabeth Skarsbø Moen i BIBSYS

### Rolle i satireinnslag på NRK

I 2012 var hun også med i NRK-programmet *Trygdekontoret*s satireserie «Parasite Motel».

### Overgang til PR- og kommunikasjonsbransjen

I februar 2014 gikk Skarsbø Moen ut av mediebransjen og startet som rådgiver i konsulentselskapet Zynk communication & leadership, der hun arbeidet med kommunikasjon og politisk analyse frem til 2020. Hun ble deretter markeds- og kommunikasjonsdirektør i næringsklyngen Energy Valley. I 2022 startet hun som direktør for samfunnskontakt og kommunikasjon i transportselskapet Ruter.

Familie
-------

Skarsbø Moen har tre barn med forfatter og forlegger Vidar Kvalshaug. Hun er skilt og bosatt i Oslo.

Referanser
----------

1. 1 2  Hauger, Knut Kristian (2. januar 2024). «Skarsbø Moen går til Ruter: - Leder an i den digitale transformasjonen». *kampanje.com*. Besøkt 15. november 2022.
2. ↑  Øy, Nils E. red. (1998). *Pressefolk 1997*. Oslo: Norsk Presseforbund. s. 245. ISBN 82-7147-175-9.
3. ↑  «Trygdekontoret: Kjønnskamp spessial». *NRK*. 17. oktober 2012. Besøkt 4. januar 2024 – via nrk.no. «4. Parasite Motel»
4. 1 2  Jerijervi, Dag Robert (18. desember 2020). «Elisabeth Skarsbø Moen slutter i Zynk». *kampanje.com*. Kampanje. Besøkt 4. januar 2024. «Etter flere år i PR-bransjen, er Elisabeth Skarsbø Moen klar for nye oppgaver som ny markeds- og kommunikasjonsdirektør i Norges største næringsklynge Energy Valley.»

Eksterne lenker
---------------

* (en) Elisabeth Skarsbø Moen på Internet Movie Database Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |